**NABBETORP BÅTFORENING**

Stiftet 29. oktober 1932

**ÅRSBERETNING FOR NABBETORP BÅTFORENING TIL ÅRSMØTET**

**22. FEBRUAR 2016.**

Styret og utvalg i Nabbetorp båtforening for valgperioden 2015 har vært:

Leder: Erik Dahlgren

Nestleder: Trond Eriksen

Kasserer: Rino Grude

Sekretær: Ivar Prestbakken

Havnesjef: Rolf Edvardsen

1.Varamedlem: Alexander Skovly

2.Varamedlem: Bjørn Jørgensen

3.Varamedlem: Reidar Jørgensen

Revisorer: Bjørn Børresen

 Frank Feldt

Vararevisor: Rolf Vik

Festkomite: Trond Eriksen

 Svein Andersen

 Aleksander Skovly

Valgkomite: Vidar Helgesen

 Kai Pedersen

 Martin Løkkeberg

Det har i årsmøteperioden vært avholdt 11 styremøter. Pr. februar 2016 har foreningen 103 aktive og 23 passive medlemmer. Det er 7 søkere som står på venteliste for medlemskap og stor båtplass. Det er for tiden 5 ledige småbåtplasser i havna. Vi kommer til å gjøre kjent de ledige småbåtplassene for om mulig å få fylt opp hele havna i løpet av 2016 da dette er av stor betydning for foreningens økonomi.

Utleie av vinteropplag til båteiere som ikke er medlemmer i foreningen har etter hvert blitt en viktig inntektskilde for foreningen. Styret vil i den forbindelse takke Per Øystein Jørgensen som har tatt seg av det praktiske vedr. vinteropplaget. Styret er klar over at dette medfører noe begrenset plass mellom medlemmenes båter under opplag, men vi mener at dette fungerer tilfredsstillende for de fleste. Vi benytter anledningen til å takke medlemmene for utvist samarbeidsevne og fleksibilitet i den forbindelse.

Det har vært avholdt 11 dugnadsdager i 2015. Antallet medlemmer som har valgt å betale seg fri for dugnader er høyt. Totalt ble det gjennomført 47 dugnadsøkter, dette er for få i forhold til vedlikeholdsbehovet. Styret tar selvkritikk for en del rot i forbindelse med avvikling av noen av dugnadene i 2015 og vil iverksette tiltak som kan bedre situasjonen i 2016. Vi håper at så mange medlemmer som mulig er villig til å stille på dugnader slik at vi unngår økning i kontingent/kostnader som følge av dette og vi kommer til å planlegge med likt antall dugnadsdager i 2016 som vi hadde i 2015.

Styret har besluttet at utleie av klubbhuset i framtiden er forbeholdt medlemmer, unntak er utleie til dåp og konfirmasjon. Strømforbruket er fortsatt stort, men ordningen med at alle medlemmer som skal benytte strøm må ha egen strømmåler har til nå fungert tilfredsstillende. Vi har imidlertid konstatert at en del av strømmålerne har sluttet å fungere, disse vil vi erstatte i løpet av 2016.

Det har ikke vært investeringer av betydning i 2015, noe også årsresultatet bærer preg av. Behovet for oppgradering av brygge 4 har vært nevnt i flere årsberetninger og i år har styret besluttet å fremme et forslag til nødvendig oppgradering/fornying av denne brygga på grunn av at vi har avdekket kritiske mangler ved den gamle. Forslaget blir behandlet som eget punkt på årsmøtet.

I løpet av året har vi investert i ny dør med elektronisk adgangskontroll på klubbhuset. Dette medfører at vi kan tilby egen brikke/adgang til klubbhuset for alle medlemmer som måtte ønske dette uten at dette medfører for store utgifter for foreningen.

Styret har også besluttet å innføre såkalte temakvelder i løpet av 2016. Vi vil forsøke å ha interessante og aktuelle temaer. Det vil bli ca. 2-4 stk. i løpet av vintersesongen. Første temadag er 9. mars og temaet denne dagen er strøm i båt. Se for øvrig foreningens hjemmeside for ytterligere informasjon og påmelding til disse dagene.

Til slutt vil vi minne om at det er viktig å holde havna så ryddig som mulig av hensynet til våre naboer og Glommastien og vi regner med at alle bidrar til dette.

Styret takker medlemmene for et godt samarbeid i 2014.

Nabbetorp 22. februar 2016.02.15

Styret i Nabbetorp båtforening.